Янка Купала і яго сучаснікі, сябры і паплечнікі Якуб Колас, Максім Багдановіч, Максім Гарэцкі, Кузьма Чорны, Змітрок Бядуля – кропка адліку ў беларускай літаратурнай сістэме каардынат. Без іх яна проста перастане існаваць. Гэтым жа вызначаецца і ўплыў на развіццё мовы. Нашых класікаў яднае і геаграфічная блізкасць. Яны нарадзіліся ў арэале распаўсюджання мінска-маладзечанскіх гаворак. І той факт, што іх творы атрымалі максімальную чытацкую аўдыторыю, стаў прычынай таго, што менавіта гаворка цэнтральнай Беларусі стала ўспрымацца ўсімі носьбітамі мовы як узор, як норма, стала асновай сучаснай літаратурнай мовы.